
Către,
BIROUL PERMANENT AL CAMEREI DEPUTAŢILOR


Vă înaintăm, alăturat, Raportul asupra propunerii legislative pentru modificarea şi completarea Ordonanţei nr.80/2001 privind stabilirea unor normative de cheltuieli pentru autorităţile administraţiei publice şi instituţiile publice, trimisă comisiei în vederea dezbaterii pe fond, cu adresa nr.Plx.33 din 15 februarie 2011.

VICEPREŞEDINTE
Ion CĂLIN
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T

asupra propunerii legislative pentru modificarea şi completarea Ordonanţei nr.80/2001 privind stabilirea unor normative de cheltuieli pentru autorităţile administraţiei publice şi instituţiile publice
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr.Pl.x 33 din 15 februarie 2011, cu dezbaterea pe fond, în procedură obişnuită, a propunerii legislative pentru modificarea şi completarea Ordonanţei nr.80/2001 privind stabilirea unor normative de cheltuieli pentru autorităţile administraţiei publice şi instituţiile publice, înregistrată cu nr.26/22 din 15 februarie 2011.

Potrivit prevederilor art.75 din Constituţia României, republicată, şi ale art. 92.alin.(9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.


Senatul, în calitate de primă Cameră sesizată, a respins propunerea legislativă, în şedinţa din 9 februarie 2011.

La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1156/27.09.2010);

· punctul de vedere negativ al Guvernului nr.2765/8.11.2010

· avizul negativ al Comisiei pentru buget, finanţe şi bănci (nr.22/30/28.02.2011).
Propunerea legislativă are ca obiect de reglementare completarea Ordonanţei Guvernului nr. 80/2001 privind stabilirea unor normative de cheltuieli pentru autorităţile administraţiei publice şi instituţiile publice, măsurile propuse având ca scop restricţionarea cheltuielilor nejustificate.
In conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei pentru administraţie publică, amenajarea teritoriului şi echilibru ecologic au examinat iniţiativa legislativă mai sus menţionată în şedinţa din 22 martie 2011.

La lucrările comisiei au fost prezenţi 28 deputaţi, din totalul de 30 membri ai comisiei.

În urma examinării intervenţiei legislative şi a opiniilor exprimate de către membrii Comisiei, s-a hotărât, cu unanimitate de voturi, să se supună plenului Camerei Deputaţilor, respingerea propunerii legislative pentru modificarea şi completarea Ordonanţei nr.80/2001 privind stabilirea unor normative de cheltuieli pentru autorităţile administraţiei publice şi instituţiile publice, din următoarele considerente:
· modificările propuse la alin.(6) şi (7) contravin dreptului european în materia achiziţiilor, orice contract de achiziţie de bunuri, îndiferent dacă se realizează prin atribuire directă sau prin procedurile reglementate de Ordonanţa de urgenţă a Guvernului nr.34/2006, trebuie să respecte principiile prevăzute în tratatul privind funcţionarea Uniunii Europene, în special principiul liberei circulaţii a mărfurilor.
· Instituirea unei obligaţii în sensul achiziţionării de autoturisme exclusiv din producţia internă constituie o măsură cu efect echivalent restricţiilor la import, fiind în măsură a afecta comerţul intracomunitar, discriminând mărfurile în raport de ţara de provenienţă.
· Propunerea de la alin.(10), de redirecţionare a fondurilor rezultate din vânzarea autoturismelor deţinute de instituţiile publice către bugetul asigurărilor sociale de stat aferent sistemului public de pensii contravine prevederilor art.62 alin.(2) din Legea nr.500/2002 privind finanţele publice.

În raport cu obiectul şi conţinutul reglementării, proiectul de lege face parte din categoria legilor ordinare.

	VICEPREŞEDINTE,
	

SECRETAR,

	Ion CĂLIN
	Gheorghe CIOCAN


Întocmit: Consultant- Nicoleta TOMA

